במשרד התיירות מדווחים בעקביות על הפריחה המתמשכת בתיירות ובדין: בחודש מרץ 2018 נכנסו לישראל 393 אלף תיירים – עלייה של כ-34% ביחס לחודש מרץ אשתקד. גם לינות התיירים בצמיחה, אולם לפי הנתונים שפורסמו בשבוע שעבר, אלה לא מדביקות את קצב כניסת התיירים: מספר הלינות במלונות בחודש מרץ 2018 עמד על 2,1 מיליון לעומת 1,8 מיליון לינות במרץ 2017 – עלייה של 16%. מתוכן, עמדו לינות התיירים על 1,1 מיליון לעומת 929 אלף לינות במרץ 2017 – עלייה של 18%.
בלינות הישראלים חלה במרץ עלייה של כ-7% מ-902 אלף לינות ב-2017 ל-964 אלף במרץ 2018.
מבחינת אחוזים, במרץ 2018 היוו לינות התיירים 53% לעומת 51% במרץ 2017 ולינות הישראלים היוו במרץ 2018 בהתאם, 47% לעומת 49% במרץ שעבר.
אז איפה התיירים אם הם אינם לנים במלונות?
מהתאחדות המלונות נמסר בתגובה כי “אכן ישנם פערים בין מספר כניסות התיירים למספר הלינות. מרבית הפער מוסבר בכך שחלק מהתיירים הנכנסים לנו באכסניות, דירות Airbnb וכדומה ולא בבתי מלון. כמו כן, ישנם תיירים שמגיעים לישראל ועוברים את הגבול לרשות הפלסטינית (בית לחם, יריחו), כך שהם נספרים בכניסה, אך לא בלינה. בחודש מרץ הפער גבוה יותר מאשר בכל הרבעון, כנראה משום שהשנה ערב החג חל בסוף חודש מרץ (לעומת שנה שעברה בה כל החג חל באפריל) ולכן מרבית הכניסות של התיירים שהגיעו לחג השנה היו במרץ, אך הלינות שלהם ייספרו באפריל”.
נוסיף כי בחודש מרץ נכנסו לישראל 23,2 אלף מבקרי-יום, שאינם לנים בישראל, לעומת 11.7 אלף במרץ אשתקד – עלייה של כ-98% ביחס למרץ 2017.
תפוסת החדרים הממוצעת במלונות בחודש מרץ הייתה 68%. שיעורי התפוסה הגבוהים ביותר בחודש זה נרשמו בתל אביב-יפו (79%), בירושלים (74%) ובשפת ים המלח (71%). בערי התיירות האחרות התפוסה הייתה נמוכה יותר ונעה בין 64% (בחיפה) ל-68% באילת.
הפער בין כניסות התיירים ללינות במלונות מתבטא כמובן גם ברבעון כולו: נתוני הכניסות בתקופה ינואר-מרץ 2018 משקפים עליה של כ-30% בהיקף התיירות לישראל ביחס לתקופה המקבילה אשתקד והסתכמו בכ-1 מיליון תיירים לעומת כ-770 אלף בינואר-מרץ 2017. בלינות התיירים במלונות, לעומת זאת, נרשם גידול 17% לעומת הרבעון המקביל ב-2017. לינות התיירים היוו כ-51% מסך הלינות. מרבית לינות התיירים נרשמו בירושלים (כ-34%), בת”א (כ-22%) ובטבריה וסובב כנרת (כ-12%).
בלינות הישראלים חל גידול של 3% לכ-2.5 מיליון ברבעון. סך מספר הלינות ברבעון עמד על 5.2 מיליון – גידול של 9% לעומת 2017.
יצויין כי גם ברבעון הראשון חל גידול ניכר במבקרי-היום – מ-33 אלף בינואר-מרץ 2017 ל-55 אלף בינואר-מרץ 2018 – עלייה של 66%.
תפוסת החדרים הארצית הממוצעת הסתכמה בכ-62% בהשוואה לתפוסה של 58% ברבעון הראשון של 2017.
התפוסה הגבוהה ביותר ברבעון נרשמה בת”א: 70%, ואח”כ בים המלח: 67%, בירושלים: 65%, באילת: 63%, בטבריה וסובב כנרת : 60%, בחיפה: 56%, נצרת : 53%, הרצליה 52% ונתניה: 51% תפוסת חדרים.
מצבת החדרים עמדה במרץ 2018 על 54,095 – תוספת של 1,707 חדרים וגידול של 3% בהשוואה למרץ 2017.
בהתאחדות המלונות הביעו שמחה על המשך מגמת העלייה בתיירות הנכנסת לישראל, שעשויה להביא את שנת 2018 לשיאים חדשים. “יחד עם זאת, יש לזכור כי אנחנו ממשיכים להתמודד עם בעיית המחסור בכוח אדם ודרישת רשות המיסים לתשלום רטרואקטיבי של היטל העסקת מבקשי מקלט, סוגיות מהותיות שממשיכות לאתגר את הענף ויש להביא לפתרונן בהקדם”, נמסר מההתאחדות.
כאמור, בחודש מרץ עמדה התפוסה במלונות תל אביב על 79% ועל 70% ברבעון. ביום חמישי שעבר, ה-26 באפריל, פרסמו עיריית תל אביב ומשרד התיירות “קול קורא” לבעלי מבנים בתל אביב-יפו להצטרף ל”מסלול המהיר למלונאות” – התוכנית של העיריה ומשרד התיירות להסבת מבנים קיימים לשימוש מלונאי. בעלי נכסים שייבחרו להיכלל בתוכנית, יזכו בליווי צמוד וקידום מימוש התוכנית ולחשיפה בינלאומית, ואף למענק בגובה 10% מגובה הסבת משרדים למלונאות – ככל שתאושרנה כאלה ובכפוף לנוהל שיפורסם בנושא.
דוגמה להסבה מוצלחת כזו בתל אביב היא מלון NYX של רשת פתאל ברחוב הרכבת בדרום תל אביב.
התנאים להגשת בקשות כוללים בעלות על נכס בתל אביב-יפו ששטחו בין 2,000-20,000 מ”ר, עדיפות לנכס הממוקם באזור בעל פוטנציאל תיירותי, נכס המשמש למשרדים (על פי היתר) וכן שהנכס מאפשר הסבה של המבנה. במקרה של סתירה בין האמור ב”קול הקורא” לקבוע בנוהל – הכתוב בנוהל יגבר.
טל’ 02-6664383, [email protected].